|  |  |
| --- | --- |
| **Ministerul Finanțelor**  **Agenția Națională de Administrare Fiscală**  **Nr.** | **Autoritatea de Supraveghere**  **Financiarã**  **Nr.** |

**Ordin comun privind raportarea informațiilor conform art.612 din Legea nr. 207/2015 privind Codul de procedură fiscală**

În temeiul prevederilor art. 61^2 alin. (2) din Legea nr. 207/2015 privind Codul de procedură fiscală, cu modificările şi completările ulterioare, ale art. 11 alin. (3) din Hotărârea Guvernului nr. 520/2013 privind organizarea şi funcţionarea Agenţiei Naţionale de Administrare Fiscală, cu modificările şi completările ulterioare, precum și ale art. 3 alin. (1) lit. b) şi art. 6 alin. (2) din Ordonanța de urgență nr. 93/2012 privind înfiinţarea, organizarea şi funcţionarea Autorităţii de Supraveghere Financiară, aprobată cu modificări şi completări prin Legea nr. 113/2013, cu modificările şi completările ulterioare,

având în vedere avizul conform al Ministerului Finanţelor comunicat prin Adresa nr.

preşedintele Agenţiei Naţionale de Administrare Fiscală și președintele Autorității de Supraveghere Financiarã emit următorul ordin:

**ART. 1.** – (1) Prezentul ordin reglementează procedura de raportare a informațiilor privind asigurările de viaţă şi alte produse financiare care fac obiectul obligaţiei prevăzute la art. 61^2 din Legea nr. 207/2015 privind Codul de procedură fiscală, cu modificările şi completările ulterioare, denumită în continuare Codul de procedură fiscală, instrucțiunile de completare a formularelor utilizate de entitățile raportoare cuprinzând informaţiile raportate, precum și termenul de depunere a acestora la Agenția Națională de Administrare Fiscală.

(2) Prevederile prezentului ordin sunt aplicabile următoarelor categorii de entități raportoare:

a) sectorul asigurări-reasigurări: societăţi de asigurare persoane juridice române cu sediul în România, indiferent de forma juridică, precum și sucursale din România aparținând societăţilor de asigurare cu sediul în state terţe sau în alte state membre, care desfășoară activitate de asigurări de viață pe teritoriul României în condiţiile legii;

b) sectorul instrumente și investiții financiare:

(i) societăți de servicii de investiții financiare (S.S.I.F.) care prestează serviciul auxiliar prevăzut la pct. 1 al secţiunii B din anexa nr. 1 din Legea nr. 126/2018 privind piețele de instrumente financiare, cu modificările și completările ulterioare;

(ii) instituţii de credit care prestează serviciul auxiliar prevăzut la pct. 1 al secţiunii B din anexa nr. 1 din Legea nr. 126/2018, cu modificările și completările ulterioare, cu alte instrumente financiare decât cele prevăzute la art. 2 alin. (3) din Legea nr. 126/2018, cu modificările și completările ulterioare;

(iii) sucursale înfiinţate în România ale firmelor de investiţii din state membre care prestează serviciul auxiliar prevăzut la pct. 1 al secţiunii B din anexa nr. 1 din Legea nr. 126/2018, cu modificările și completările ulterioare;

(iv) sucursale înfiinţate în România ale instituţiilor de credit din state membre care prestează serviciul auxiliar prevăzut la pct. 1 al secţiunii B din anexa nr. 1 din Legea nr. 126/2018, cu modificările și completările ulterioare, cu alte instrumente financiare decât cele prevăzute la art. 2 alin. (3) din Legea nr. 126/2018, cu modificările și completările ulterioare;

(v) sucursale înființate în România ale societăţilor din ţări terţe care prestează serviciul auxiliar prevăzut la pct. 1 al secţiunii B din anexa nr. 1 din Legea nr. 126/2018, cu modificările și completările ulterioare;

(vi) depozitari centrali;

(vii) societăți de administrare a investițiilor (S.A.I.), astfel cum sunt definite la art. 4 alin. (1) din Ordonanța de urgență a Guvernului nr. 32/2012 privind organismele de plasament colectiv în valori mobiliare şi societăţile de administrare a investiţiilor, precum şi pentru modificarea şi completarea Legii nr. 297/2004 privind piaţa de capital, cu modificările și completările ulterioare și administratori de fonduri de investiții alternative (A.F.I.A.), astfel cum sunt definiți la art. 3 pct. 2 din Legea nr. 74/2015 privind administratorii de fonduri de investiţii alternative, cu modificările și completările ulterioare;

(viii) societăți de investiții autoadministrate, astfel cum sunt prevăzute la art. 74 alin. (1), art. 75 alin. (1) și (2) și art. 76 din Ordonanța de urgență a Guvernului nr. 32/2012, cu modifăcările și completările ulterioare și fonduri de investiții alternative de tip societate administrate intern (F.I.A.S. administrate intern), astfel cum sunt prevăzute la art. 19 din Legea nr. 243/2019 privind reglementarea fondurilor de investiţii alternative şi pentru modificarea şi completarea unor acte normative, cu modificările și completările ulterioare;

(ix) sucursale din România aparținând S.A.I./ A.F.I.A./ societăților de investiții autoadministrate/ F.I.A.S. administrate intern din alte state membre sau țări terțe care își desfășoară activitatea pe teritoriul României în conformitate cu prevederile actelor normative menționate la pct. (vii) și (viii).

**ART. 2.** - (1) Entităţile raportoare prevăzute la art. 1 alin. (2) au obligaţia transmiterii la Agenția Națională de Administrare Fiscală a informațiilor privind asigurările de viaţă şi alte produse financiare contractate de persoanele fizice rezidente, semestrial, până la data de 25 a lunii următoare încheierii semestrului, după cum urmează:

a) entitățile prevăzute la art. 1 alin. (2) lit. a) depun formularul „Declaraţia privind produsele de asigurări de viață contractate de persoane fizice rezidente, pe teritoriul României”, conform anexei nr. 1;

b) entitățile prevăzute la art. 1 alin. (2) lit. b) depun formularul „Declaraţia privind deținerile de alte produse financiare de către persoane fizice rezidente, pe teritoriul României”, conform anexei nr. 2.

(2) Dacă ultima zi a termenului prevăzut la alin. (1) este o zi nelucrătoare, termenul se consideră împlinit la sfârşitul primei zile lucrătoare care îi urmează.

(3) Entitățile raportoare depun formularele prevăzute la alin. (1) chiar dacă acestea nu conţin înregistrări, în cazul în care nu s-a identificat nicio asigurare de viață, respectiv niciun alt produs financiar raportabil.

(4) Pentru corectarea unor erori de completare a formularelor prevăzute la alin. (1), entitățile raportoare depun declarații rectificative, din proprie inițitiativă sau la solicitarea Agenției Naționale de Administrare Fiscală, ori de câte ori este cazul, conform anexei nr. 1 sau anexei nr. 2, după caz.

**ART. 3.** – Prin formularul prevăzut în anexa nr. 1, entitățile raportoare transmit informații cu privire la polițele de asigurări de viață care îndeplinesc cumulativ următoarele condiții:

1. cel puțin unul dintre contractanți, asigurați și/sau beneficiari este persoană fizică rezidentă pe teritoriul României, denumită în continuare persoană care face obiectul raportării;
2. au o componentă de acumulare, economisire, investiție sau de participare la profitul obținut din fructificarea rezervelor tehnice;
3. sunt în vigoare la sfârșitul perioadei de raportare a declarației sau valabilitatea acestora a încetat în perioada de raportare.

**ART. 4.** – În aplicarea prevederilor art. 61^2 alin. (2) din Codul de procedură fiscală, sintagma „alte produse financiare” se referă la:

a) valori mobiliare astfel cum sunt definite la art. 3 alin. (1) pct. 84 din Legea nr. 126/2018, cu modificările și completările ulterioare;

b) titluri de participare ale organismelor de plasament colectiv (O.P.C.) astfel cum sunt definite la art. 2 alin. (4) din Ordonanța de urganță a Guvernului nr. 32/2012, cu modificările și completările ulterioare și la art. 3 pct. 45 din Legea nr. 74/2015, cu modificările și completările ulterioare.

**ART. 5.** - (1) Entitățile raportoare prevăzute la art. 2 alin. (1) completează/validează declarațiile conform formularelor prevăzute în anexele nr. 1 și 2, cu ajutorul programelor de asistenţă disponibile pe site-ul Agenției Naționale de Administrare Fiscală la adresa www.anaf.ro, secţiunea Servicii online, meniul Descărcare declaraţii electronice, în scopul raportării informaţiilor prevăzute în prezentul ordin.

(2) Orice modificare a formularelor prevăzute în anexele nr. 1 şi 2 se aduce la cunoştinţa entităților raportoare prin publicarea pe portalul Agenției Naționale de Administrare Fiscală, în aceeași secțiune, cu minimum 15 zile înainte de aplicarea modificărilor efectuate.

(3) Formularele prevăzute în anexele nr. 1 şi 2 se depun exclusiv în format electronic, pe portalul www.e-guvernare.ro, sub formă de fişiere PDF, care au ataşate fişiere XML, semnate cu certificat digital calificat eliberat în condiţiile Legii nr. 214/2024 privind utilizarea semnăturii electronice, a mărcii temporale şi prestarea serviciilor de încredere bazate pe acestea.

(4) Responsabilitatea obţinerii certificatelor digitale calificate, utilizate atât în procesul de autentificare pe portal, cât și pentru semnarea electronică a documentelor transmise, este în sarcina entităților raportoare.

**ART. 6.** – (1) Informațiile transmise de entitățile raportoare se gestionează, potrivit prevederilor art. 70^1 din Codul de procedură fiscală, de către Agenția Națională de Administrare Fiscală.

(2) Autoritatea de Supraveghere Financiară poate solicita acces la informațiile transmise de către entitățile raportoare, pe bază de protocol, prin sistemul informatic PATRIMVEN, în conformitate cu prevederile art. 70^1 din Codul de procedură fiscală.

**ART. 7.** - (1) Prevederile prezentului ordin intră în vigoare la data de 1 ianuarie 2025, iar prima raportare prin intermediul formularelor prevăzute în anexele nr. 1 şi 2 se realizează până la data de 25 iulie 2025 pentru perioada de raportare aferentă semestrului I al anului 2025.

(2) Anexele nr. 1 și 2 fac parte integrantă din prezentul ordin.

(3) Prezentul ordin se publică în Monitorul Oficial al României, Partea I.

|  |  |
| --- | --- |
|  |  |

Emis la București la ......................

**Anexa nr. 1**

Declaraţie privind produsele de asigurări de viață contractate de persoane fizice rezidente pe teritoriul României

**1. "Perioada de raportare"**

Se completează "Semestrul/Anul" pentru care se realizează declaraţia.

**2. "Declaraţie rectificativă"**

Se bifează cu X în situaţia în care declaraţia se depune pentru corectarea unor erori de completare ale entităţilor raportoare. Declaraţia se completează integral, înscriindu-se toate datele şi informaţiile prevăzute de formular, inclusiv cele care nu diferă faţă de declaraţia iniţială care face obiectul declarației rectificative.

Declaraţia poate fi corectată de entităţile raportoare din proprie iniţiativă sau la solicitarea A.N.A.F., prin depunerea unei declaraţii rectificative ori de câte ori este cazul.

**Secţiunea A "DATE DE IDENTIFICARE ALE ENTITĂŢII RAPORTOARE"** - se vor completa următoarele date:

1. Cod de identificare fiscală - se înscrie codul de identificare fiscală al entităţii raportoare;

2. Denumire - se înscrie denumirea entităţii raportoare;

3. Judeţ - se înscrie judeţul sediului entităţii raportoare;

4. Sector - se înscrie, după caz, sectorul sediului entităţii raportoare;

5. Localitate - se înscrie localitatea sediului entităţii raportoare;

6. Adresa - se înscriu strada, număr, bloc, scară, etaj, apartament, cod poştal al sediului entităţii raportoare;

7. Rezidenţă în ţara - se alege din listă ţara de rezidenţă a entităţii raportoare;

8. Forma juridică de organizare - se alege una dintre formele de mai jos:

- persoană juridică română;

- sucursală a unei societăţi de asigurare dintr-un stat membru sau dintr-o țară terţă;

9. Reprezentantul legal/împuternicitul pentru entitatea raportoare

9.1. Denumire/Nume şi prenume - se completează denumirea sau numele şi prenumele reprezentantului legal/împuternicitului;

9.2. CIF (în România) - se completează CIF al reprezentantului legal/împuternicitului;

9.3. Adresa - se completează adresa reprezentantului legal/împuternicitului.

**Secţiunea B "REZUMAT DECLARAŢIE"**

- NUMĂRUL TOTAL AL PERSOANELOR DECLARATE;

- SUMA VALORILOR DECLARATE.

**Secţiunea C "DATE AFERENTE POLIŢEI DE ASIGURARE"**

Toate informaţiile descrise mai jos se completează pentru fiecare poliţă de asigurare.

**C.1. POLIŢA DE ASIGURARE**

1. Descriere poliţă:

1.1. Numărul poliţei - se completează cu numărul poliţei.

1.2. Numărul contractului de asigurare - se completează cu numărul contractului de asigurare în temeiul căruia a fost emisă polița de asigurare:

1.3. Clasa de asigurări de viață - se alege dintre clasele de asigurare prevăzute în anexa nr. 1 secţiunea C din Legea nr. 237/2015 privind autorizarea şi supravegherea activităţii de asigurare şi reasigurare, cu modificările și completările ulterioare:

* Asigurări de viață, anuități și asigurări de viață suplimentare (clasa C1)
* Căsătorie, naștere (clasa C2)
* Asigurări de viață și anuități, legate de fonduri de investiții (clasa C3)
* Tontine (clasa C4)
* Operațiuni de capitalizare bazate pe calcule actuariale (clasa C5)
* Administrarea fondurilor colective de pensii (clasa C6)
* Operațiuni legate de durata vieții umane, conform legislației asigurărilor sociale (clasa C7)

1.4. Status poliță – se alege una dintre următoarele opțiuni:

- în vigoare la sfârșitul perioadei de raportare

- încetată în perioada de raportare

1.5. Dată de început poliţă - se completează data de la care începe valabilitateapoliței de asigurare.

1.6. Dată de sfârşit poliţă - se completează data de la care se termină valabilitatea poliței de asigurare.

1.7. Data de încetare poliță – se completează în situația în care la pct. 1.4 s-a bifat status poliță „*încetată în perioada de raportare*”, prin completarea datei la care valabilitatea poliței a încetat efectiv.

2. Opțiunile poliței privind plata beneficiului - se alege una sau mai multe dintre modalitățile de plată a beneficiului pentru care beneficiarul poate opta conform contractului de asigurare în temeiul căruia a fost emisă polița de asigurare:

- anuitate/rentă viageră - se alege în cazul asigurărilor de viaţă care reprezintă o serie de plăţi regulate, la un anumit interval de timp, efectuate de entitatea raportoare pe întreaga viaţă a persoanei care face obiectul raportării;

- anuităţi pe o perioadă determinată - se alege în cazul asigurărilor de viaţă care reprezintă o serie de plăţi regulate, la un anumit interval de timp, efectuate de entitatea raportoare pe o anumită perioadă determinată;

- suma totală - se alege în situaţia în care suma este plătită într-o singură tranșă;

- altă modalitate - se alege în situaţia în care apar alte modalități de plată a beneficiului faţă de cele enumerate anterior.

3. Alte opţiuni ale poliţei

3.1. Transfer - se alege una dintre următoarele opțiuni: Da/Nu;

3.2. Răscumpărare în perioada de valabilitate - se alege una dintre următoarele opţiuni: Da/Nu

3.3. Data de la care polița are valoare de răscumpărare – se completează doar pentru polițele pentru care la pct. 3.2. s-a selectat opțiunea Da

4. Poliță cesionată în favoarea unui terț – se indică dacă drepturile de a încasa beneficiile poliței sunt cesionate sau nu, prin alegerea uneia dintre umătoarele valori:

- da

- nu

5. Valoarea de capital a poliţei - se alege una sau mai multe valori de capital asociate poliţei:

5.1. Tip valoare de capital - se alege una sau mai multe dintre următoarele valori:

- valoare a contului - se alege pentru polițele de asigurări de viață și anuități, legate de fonduri de investiții;

- altele - se alege pentru orice altă valoare de asigurare reprezentând limita maximă până la care entitatea raportoare răspunde pentru unul sau mai multe evenimente asigurate şi în funcţie de care se stabileşte mărimea primei de asigurare;

- necunoscut - se alege în situaţia în care nu sunt cunoscute valorile de capital, cum ar fi, de exemplu, participarea la profitul/beneficiul obținut de entitatea raportoare din fructificarea rezervelor tehnice.

5.2. Valoarea - se completează pentru fiecare dintre valorile de capital selectate la pct. 5.1, cu valoarea estimată calculată pentru ultima zi a perioadei de raportare. În cazul polițelor pentru care la pct. 1.4 s-a bifat status poliță „încetată în perioada de raportare”, valoarea completată este zero.

5.3. Moneda - se completează moneda din poliţa de asigurare.

**C.2. PERSOANE CARE FAC OBIECTUL RAPORTĂRII** - se completează informaţii despre contractant (titular), asigurat, beneficiar în cadrul poliţei de asigurări indicate în secțiunea C.1. pct.1.1.

**C.2.1. CONTRACTANT**

1. Tip persoană - se alege tipul persoanei:

- persoană fizică;

- persoană juridică;

- entitate fără personalitate juridică.

2. Denumire/Nume şi prenume

3. Adresă/Sediu - se completează cu adresa, localitatea, strada, nr., cod poştal.

4. CIF în România

5. CIF în statul de rezidenţă - se completează numai pentru persoanele rezidente în alt stat membru al UE.

6. Statul de rezidență – se completează în situația în care a fost indicat un CIF la pct. 5

**C.2.2. ASIGURAT**

1. Nume şi prenume

2. Adresă - se completează cu adresa, localitatea, strada, nr., cod poştal.

3. CIF în România

4. CIF în statul de rezidenţă - se completează numai pentru persoanele fizice rezidente în alt stat membru al UE.

5. Statul de rezidență – se completează în situația în care a fost indicat un CIF la pct. 4

**C.2.3. BENEFICIARI**

1. Tip beneficiar - se completează una sau mai multe dintre următoarele opțiuni, corespunzător tuturor persoanelor fizice rezidente în România care au dreptul să încaseze de la entitatea raportoare orice sume în temeiul poliței de asigurare (valori de răscumpărare, indemnizații de asigurare, indemnizații la maturitate etc):

- beneficiarul are și calitatea de asigurat;

- beneficiarul este o terță persoană desemnată de asigurat;

- masa succesorală – se completează în cazul în care în poliță nu există beneficiari desemnați.

2. Date beneficiar – se completează pentru fiecare dintre beneficiarii poliței corespunzător opțiunii selectate la pct. 1:

2.1. Nume şi prenume

2.2. Adresă - se completează cu adresa, localitatea, strada, nr., cod poştal.

2.3. CIF în România

2.4. Cota-parte deţinută în poliţa de asigurare - se completează cota-parte deţinută.

**C.3. EVENIMENT CARE A CONDUS LA ÎNCETAREA POLIȚEI**

**1. Descriere eveniment**

1.1. Tipul evenimentului - se alege din lista de valori:

- risc de deces produs și avizat – se alege în situația în care s-a avizat producerea riscului de deces și entitatea raportoare are obligația de a plăti sau a plătit indemnizaţia;

- poliţă ajunsă la maturitate - se alege atunci când data de sfârșit a poliței s-a împlinit și entitatea raportoare are obligația de a plăti sau a plătit indemnizaţia la maturitatea contractului;

- răscumpărare totală - se alege atunci când poliţa este răscumpărată în totalitate înainte de maturitate;

- transfer OUT la nivelul entității raportoare - se alege atunci când au loc plăţi la nivelul entității raportoare ca urmare a transferului poliței către altă poliţă din portofoliul entității;

- transfer OUT la nivel naţional - se alege în situaţia în care au loc plăţi la nivel naţional, ca urmare a transferului poliţei din portofoliul entității raportoare în portofoliul altei entități raportoare din România;

- transfer OUT la nivel internaţional - se alege în situaţia în care au loc plăţi la nivel internaţional, ca urmare a transferului poliţei din portofoliul entității raportoare în portofoliul altei entități, localizate în altă ţară;

- alt eveniment - se alege în situația în care valabilitatea poliței a încetat din alte cauze, ca de exemplu reziliere, decesul asiguratului care nu generează o obligație de plată a unei indemnizații de asigurare etc;

1.2. Data producerii evenimentului - se completează: zi/lună/an.

**2. Informaţii financiare despre eveniment:**

2.1. Modalitatea de plată a sumei cuvenite în urma evenimentului – se alege una dintre următoarele variante, conform opțiunii exercitate dintre opțiunile poliței indicate la pct. 2 din secțiunea C1:

- anuitate/rentă viageră cu frecvență de plată lunară;

- anuitate/rentă viageră cu frecvență de plată trimestrială;

- anuitate/rentă viageră cu frecvență de plată semestrială;

- anuitate/rentă viageră cu frecvență de plată anuală;

- anuităţi pe o perioadă determinată cu frecvență de plată lunară;

- anuităţi pe o perioadă determinată cu frecvență de plată trimestrială;

- anuităţi pe o perioadă determinată cu frecvență de plată semestrială;

- anuităţi pe o perioadă determinată cu frecvență de plată anuală;

- suma totală;

- altă modalitate

- necunoscută – se alege în situația în care nu a fost exercitată încă opțiunea privind modalitatea de plată.

2.2. Suma plătită – se completează cu valoarea totală a plăților efectuate în perioada de raportare;

2.3. Moneda - se completează moneda în care a fost efectuată plata;

2.4. Număr de anuități corespunzătoare sumei plătite

2.5. Număr de anuități viitoare

2.6. Nume și prenume – se completează cu datele corespunzătoare beneficiarului către care s-a efectuat plata

2.7. CIF în România – se completează cu datele corepunzătoare persoanei nominalizate la pct. 2.6.

2.8. Contul bancar BIC/IBAN/OSIN.

**C.4. EVENIMENT CARE NU A CONDUS LA ÎNCETAREA POLIȚEI (RĂSCUMPĂRARE PARȚIALĂ)**

Se completează valoarea cumulată a tuturor evenimentelor de acest tip produse în perioada de raportare și data celui mai recent eveniment.

**1. Data producerii evenimentului** - se completează: zi/lună/an.

**2. Informaţii financiare:**

2.1. Suma plătită – se completează cu valoarea totală a plăților efectuate în perioada de raportare;

2.2. Moneda - se completează moneda în care a fost efectuată plata;

2.3. Nume și prenume – se completează cu datele corespunzătoare beneficiarului către care s-a efectuat plata

2.4. CIF în România – se completează cu datele corespunzătoare persoanei nominalizate la pct. 2.3.

2.5. Contul bancar BIC/IBAN/OSIN.

**Anexa nr. 2**

**Declarație privind** deținerile de alte produse financiare de către persoane fizice rezidente, pe teritoriul României

**1.”Perioada de raportare”**

Se completează ”Semestrul/Anul” pentru care se realizează declaraţia.

**2.”Declaraţie rectificativă”**

Se bifează cu X în situaţia în care rectificarea declaraţiei se realizează pentru corectarea unor erori de completare ale entităţilor raportoare. Declaraţia se va completa integral, înscriindu-se toate datele şi informaţiile prevăzute de formular, inclusiv cele care nu diferă faţă de declaraţia iniţială.

Declaraţia poate fi corectată de entităţile raportoare din proprie iniţiativă sau la solicitarea A.N.A.F., prin depunerea unei declaraţii rectificative.

**Secţiunea A ,,Date de identificare ale entităţii raportoare”** - se vor completa următoarele date:

1. Cod de identificare fiscală - se înscrie codul de identificare fiscală al entităţii raportoare;

2. Denumire - se înscrie denumirea entităţii raportoare;

3. Judeţ - se înscrie judeţul sediului entităţii raportoare;

4. Sector (dacă este cazul) - se înscrie sectorul sediului entităţii raportoare;

5. Localitate - se înscrie localitatea sediului entităţii raportoare;

6. Adresa - se înscriu strada, număr, bloc, scară, etaj, apartament, cod poştal, după caz, al sediului entităţii raportoare;

7. Rezidenţă în ţara - se alege din listă ţara de rezidenţă a entităţii raportoare;

8. Forma juridică de organizare - se alege una dintre formele de mai jos:

- persoană juridică română;

- sucursală a unei entități dintr-un stat membru sau dintr-o țară terţă;

9. Reprezentantul legal/împuternicitul pentru entitatea raportoare

9.1. Denumire/Nume şi prenume - se completează denumirea sau numele şi prenumele reprezentantului legal/împuternicitului;

9.2. CIF (în România) - se completează CIF al reprezentantului legal/împuternicitului

**Secţiunea B „Lista persoanelor fizice rezidente care dețin alte produse financiare la sfârșitul perioadei de raportare”**

Se completează pentru fiecare persoană fizică care deține alte produse financiare la sfârșitul perioadei de raportare

a) date de identificare a persoanei fizice:

i) Nume şi prenume

ii) CIF

iii) Seria și numărul actului de identitate național sau internațional/pașaportului

iv) Adresa de domiciliu – județ, localitatea, strada, nr., bloc, scară, etaj, apartament, sector, cod poştal

v) Adresa de reședință - județ, localitatea, strada, nr., bloc, scară, etaj, apartament, sector, cod poştal

b) date despre deținerile de alte produse financiare de la sfârșitul perioadei de raportare:

i) Tipul instrumentului financiar (valoare mobiliară/titlu de participare O.P.C.);

ii) Denumire emitent;

iii) Simbolul instrumentului financiar, dacă este cazul;

iv) ISIN;

v) Cantitatea;

vi) Informații referitoare la instrumentele grevate de sarcini: cantitate, valoare luată în garanție.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1Depozitarii centrali furnizează informații pentru deținerile evidențiate în conturile individuale de instrumente financiare, altele decât cele derivate, deschise în numele proprietarilor persoane fizice rezidente în România.